《妙赏亭》
明代·祁彪佳

寓山之胜，不能以寓山收，盖缘身在山中也。子瞻于匡庐道之矣。此亭不暱于山，故能尽有山，几叠楼台，嵌入苍崖翠壁。时有云气往来缥缈，掖层霄而上。仰面贪看，恍然置身天际，若并不知有亭也。倏然回目，乃在一水中激石穿林，泠泠传响，非但可以乐饥，且涤十年尘土肠胃。夫置屿于池，置亭于屿，如大海一沤然。而众妙都焉，安得不动高人之欣赏乎！